13 centimeter. Så tyk skal isen være, før den kan bære, at man går på den eller løber på skøjter. Og selvom der altså har været dagsfrost i flere dage, så er der mange steder lang vej igen, før isen er sikker. Aalborg Kommune kontrollerer istykkelsen på udvalgte steder, som er egnet til skøjtning i naturen. Kommunen begynder at måle istykkelsen, når vi har haft 14 dages døgnfrost på under -6 grader. Og skulle de forudsætninger være til stede, så kan det stadig tage længere tid at få sikker is, hvis der er snedække, da sne isolerer mod frost. Isen er sikker, når skiltet siger det Når isens tykkelse måler 13 cm, frigives arealet til skøjtebane. I så fald vil der blive opsat skilte med påskriften "Isen er sikker". Indtil da er al færdsel på isen usikker og på eget ansvar. Rådet er derfor: Bliv på land, nyd det smukke vintersyn og husk altid, at intet skilt er lig med ingen færdsel på isen.

Opsummering:
I Aalborg Kommune er der mange små søer og gadekær, der frister til en frisk tur på skøjter, når frosten bider i kinderne. Men der skal meget frost til, før isen er sikker.